Жан дьо Лафонтен
Паунът се оплаква на Юнона

Превод от френски: Бойко Ламбовски, 2003

chitanka.info

        Паунът се оплака на Юнона:

„Богиньо, май не ти е справедлив законът —

        каквито песни и да пея аз,

        слушателите неизбежно гоня.

        Въобще не се харесва моят глас.

Пък Славеят — невзрачно пиле — до екстаз

докарва всички. Писна ми все да го славят

и на звезда голяма да го правят.“

Юнона разгневено отговори:

„Завистнико, я стига си мърморил!

Как можеш точно ти — по-пъстър от цветята,

да носиш колие, по-ярко от дъгата,

и да си надарен с опашка от коприна,

        по-бляскава от всякоя картина;

как можеш ти към Славея да си ревнив?

        Нима под небесата някой

        от теб е с накит по-красив?

        Как смееш да ми се оплакваш?

Нима да искаш всяка дарба е прилично?

Та всички птици имат качества различни;

най-често сила от изкуство се отделят,

Фазанът е изящен, а орелът — смел е.

        Създава дроздът пък веселие.

А свраката умее хитрост да покаже.

        Всички харесват си съдбата!

Така че спри да хленчиш, или ще те накажа

        като оскубя ти перата.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.